Na podlagi tretjega odstavka 64. člena Zakona o državnem odvetništvu (Uradni list RS, št. 23/17) v povezavi z 58. členom Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US, [3/22](http://www.uradni-list.si/1/objava.jsp?sop=2022-01-0014) – ZDeb in 32/25 – ZJU-1), Državno odvetništvo Republike Slovenije, Šubičeva ulica 2, 1000 Ljubljana, objavlja javni natečaj za zasedbo prostega uradniškega delovnega mesta za nedoločen čas, in sicer

**KANDIDAT ZA DRŽAVNEGA ODVETNIKA V SEKRETARIATU**

**na Državnem odvetništvu Republike Slovenije na sedežu v Ljubljani**

**Okvirna vsebina dela:**

* pripravljanje zahtevnih strokovnih podlag za delo uprave in sekretariata;
* sodelovanje pri strokovnih nalogah Sekretariata s področja kadrov, financ in proračuna, javnih naročil, varnosti, ravnanja s stvarnim premoženjem ter priprava in pregled pogodb;
* koordinacija med oddelčnega sodelovanja za obravnavo zahtevnejših zadev, pravnih mnenj, stališč;
* koordinacija odnosov in sodelovanja z organi državne uprave in drugimi državnimi organi ali organi javnega sektorja;
* priprava splošnih notranjih aktov s področja poslovanja z zadevami državnega odvetništva, organizacije poslovanja in dela državnega odvetništva;
* sodelovanje pri zahtevnejših pravnih nalogah;
* pripravljanje strokovnih poročil, stališč in pravnih mnenj ter sodelovanje pri drugih pravnih nalogah;
* spremljanje in preučevanje praks sodišč;
* izvrševanje zadev uprave organa;
* opravljanje drugih strokovnih del po nalogu nadrejenega ali po odredbi.

**Kandidati, ki se bodo prijavili, morajo izpolnjevati naslednje pogoje:**

* visokošolska univerzitetna izobrazba (prejšnja) – pravo, magistrska izobrazba (druga bolonjska stopnja) - pravo (diplomirani pravnik (UN) in magister prava ali magister prava na podlagi enovitega magistrskega študijskega programa) ali v tujini končano primerljivo izobraževanje s področja prava, ki se dokazuje s tujo listino o izobraževanju in priloženim mnenjem o izobraževanju ali z odločbo o priznavanju izobraževanja za namen zaposlitve ali z odločbo o nostrifikaciji,
* pravniški državni izpit,
* najmanj 7 let delovnih izkušenj,
* opravljeno obvezno usposabljanje za imenovanje v naziv (če ga kandidat nima, ga lahko opravi najkasneje v enem letu od sklenitve pogodbe o zaposlitvi – prvi odstavek 89. člena ZJU),
* znanje uradnega jezika,
* državljanstvo Republike Slovenije,
* da niso pravnomočno obsojeni zaradi naklepnega kaznivega dejanja, ki se preganja po uradni dolžnosti in da niso bili obsojeni na nepogojno kazen zapora v trajanju več kot šest mesecev,
* da zoper njih ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Pri izbranem kandidatu se bo preverjalo ali ima opravljeno obvezno usposabljanje za imenovanje v naziv. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena ZJU, opraviti najkasneje v enem letu od sklenitve delovnega razmerja. Za javne uslužbence, ki so opravili strokovni izpit za imenovanje v naziv skladno z določbami ZJU in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU.

**Prijava mora vsebovati dokazila oziroma:**

1) pisno izjavo o izpolnjevanju pogoja glede zahtevane izobrazbe, iz katere morajo biti razvidna stopnja in smer izobrazbe, datum zaključka izobraževanja ter ustanova, na kateri je bila izobrazba pridobljena;

2) pisno izjavo kandidata o opravljenem pravniškem državnem izpitu ali pravosodnem izpitu, z datumom opravljanja izpita;

3) pisno izjavo o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V prijavi kandidat navede datum sklenitve in datum prekinitve delovnega razmerja pri posameznem delodajalcu ter kratko opiše delo, ki ga je opravljal pri tem delodajalcu;

4) pisno izjavo kandidata o opravljenem usposabljanju za imenovanje v naziv;

5) pisno izjavo kandidata, da:

* + je državljan Republike Slovenije,
	+ ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in o tem, da ni bil obsojen na nepogojno kazen zapora v trajanju več kot šest mesecev,
	+ zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

6) pisno izjavo kandidata, da za namen tega natečaja, dovoljuje Državnemu odvetništvu Republike Slovenije pridobivanje podatkov iz 5) točke iz uradnih evidenc. V primeru, da kandidat s tem ne soglaša, bo moral sam predložiti vsa ustrezna dokazila.

Strokovna usposobljenost kandidatov se bo presojala na podlagi prijave, predložene dokumentacije ter razgovora s kandidati, oz. s pomočjo morebitnih drugih metod preverjanja strokovne usposobljenosti kandidatov, v kolikor bo to potrebno.

V skladu z 21. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06, 104/10 in 32/25 – ZJU-1) se kandidati, ki ne izpolnjujejo objavljenih pogojev ne bodo uvrstili v izbirni postopek.

Delovno mesto Kandidat za državnega odvetnika v Sekretariatu je uradniško delovno mesto, ki se lahko opravlja v nazivih Višji državno odvetniški kandidat II in Višji državno odvetniški kandidat I. Izbrani kandidat bo naloge opravljal v nazivu Višji državno odvetniški kandidat II. Z izbranim kandidatom bo sklenjeno delovno razmerje za nedoločen čas s polnim delovnim časom in šest mesečnim poskusnim delom. **Izbrani kandidat bo delo opravljal na Državnem odvetništvu Republike Slovenije na sedežu v Ljubljani, Šubičeva ulica 2, 1000 Ljubljana** oz. v drugih uradnih prostorih, kjer Državno odvetništvo Republike Slovenije opravlja svoje naloge.

Kandidati vložijo prijavo z življenjepisom v pisni obliki, ki jo pošljejo v zaprti ovojnici **z označbo**: "**za javni natečaj za delovno mesto – Kandidat za državnega odvetnika v Sekretariatu**'' **na naslov**: **Državno odvetništvo Republike Slovenije, Služba za organizacijo in kadre, Šubičeva ulica 2, 1000 Ljubljana,** in sicer v roku **8 dni** po objavi. Za pisno obliko prijave se šteje tudi elektronska oblika, poslana na elektronski naslov: **gs.dodv@gov.si**, pri čemer veljavnost prijave ni pogojena z elektronskim podpisom.

Kandidati bodo o izbiri/neizbiri pisno obveščeni. Obvestilo o končanem javnem natečaju bo objavljeno na spletni strani Državnega odvetništva Republike Slovenije: <https://www.dodv-rs.si/aktualno/objave-in-natecaji/aktualne-objave-in-natecaji/>

Informacije v zvezi z javnim natečajem daje ga. Mirjam Nučič, tel. št. 01 244 10 39.

**Rok za prijavo je do 25. 9. 2025.**

Opomba: Uporabljeni izrazi, zapisani v moški spolni slovnični obliki, se uporabljajo kot nevtralni za ženske in moške.